(1846) ’ Doen die heydene ammirale Den coninc hadden verstaen wale , Seide die een : ‘ her coninc here , Mi dunct wel dat ghi u ere Gherne meret na uwe macht ; Hets waer , ghi hebt grote cracht Boven elken mensche die leeft ; Opdat u Mamet gratie gheeft , Soe ware jeghen u allene Siere twee daet herde clene , Hine macht hem niet te mee verweren Dan een lam jeghen twee beren , Ongeval en sloucher toe ; Ende dat comt saen men weet hoe ; Dies laet ons allen met u striden , Ende wi selense in corten tiden Hebben hare veste ghewonnen .’ Een ander seide : ‘ wi begonnen Qualiic om te verdrivene hem , Hem dunct in haren sen Dat si siin seker sere ; Si hebben binnen enen here Die hem sere therte maect , Al ware nochtan miin here naect Hi versloughen lichtelike ; Ic riede wel den coninc rike Dat hiit in die stad onbode ; Bi Mamet minen gode , Ic houder vore , dat hier Cume comt striden die ridder fier ; Quame hi oec soene kint hi niet Minen here , alse hine siet Soe sals hem berouwen , ic wane , Want miin here heeft die ghedane Dat hiere tiene soude verslaen Ridderen alsoe ghedaen , Ende ware hi allene verwonnen , Dandre en souden hem connen Verweren , kennic seker wale , Die nu bi hem altemale Siin vercoent al te sere .’ Doe seide Pyrreus die here : ‘ Bi Mamette , ghi segt waer , Ic wilt [ emmer ] onbieden daer , Dat ic den camp hebben wille , Inne wille niet langher swighen stille , Ic wille dat ghiere vaert ghi twee Ammirale ende nemmee , Ende vertrect den coninc dat , Dat ic hier vore dese stad Minen vader den coninc verloes , Ende hoe ic je sider altoes Hebbe die wrake van hem beghert , Ende mi gheen dinc meer en deert Dan dat ic wel kinne Dat hi te vaste daer inne Leit ende binnen soe sekeren mueren , Doch soe sal icker vore duren .